คาดไตรมาสแรกสินเชื่อหดต่อเนื่อง
เดือน ม.ค.สินเชื่อและเงินฝากแบงก์หดตัว แม้ได้เงินกู้ซอฟต์โลน เอสเอ็มอีช่วย
27 ก.พ. 2559

เดือน ม.ค.สินเชื่อและเงินฝากแบงก์หดตัว แม้ได้เงินกู้ซอฟต์โลน เอสเอ็มอีช่วย
ศูนย์วิจัยกสิกรไทย รายงานสรุปข้อมูลสินเชื่อ เงินฝาก และสภาพคล่อง ของธนาคารพาณิชย์ไทย 14 แห่ง ณ สิ้นเดือน ม.ค. 2559 พบว่า เงินให้สินเชื่อสุทธิ ลดลง 5.03 หมื่นล้านบาท จากเดือนก่อนหน้า เหลือ 10.42 ล้านล้านบาท แต่ยังขยายตัว 3.88% จากช่วงเดียวกันของปีก่อน เร่งขึ้นเล็กน้อยเทียบกับอัตรา 3.43% ในสิ้นปี 2558 จากผลของฐานที่ต่ำใน ปีก่อน
ทั้งนี้ การหดตัวลงของสินเชื่อปรากฏขึ้นในทุกกลุ่มธนาคารพาณิชย์ และกระจายไปยังทุกหมวดสินเชื่อ โดยมีการชำระคืนสินเชื่อหลังเร่งเบิกใช้ไปในช่วงปลายปี 2558 โดยสินเชื่อซอฟต์โลนของภาครัฐ ที่ปล่อยกู้ผู้ประกอบการเอสเอ็มอีและ ความต้องการสินเชื่อเพื่อเงินทุนหมุนเวียนของผู้ประกอบการรายใหญ่ ช่วยให้การหดตัวของสินเชื่อในเดือนนี้ไม่ได้ไถลลงไปมากนัก
สำหรับเงินฝากหดตัวลง 4.28 หมื่นล้านบาท จากเดือนก่อนหน้าเช่นกัน เหลือ 11.15 ล้านล้านบาท แต่เพิ่มขึ้น 1.19% จากช่วงเดียวกันปีก่อน การปรับลดลงของเงินฝาก เพราะหลายธนาคารไม่ได้ออกแคมเปญใหม่เพื่อรองรับการครบกำหนดของเงินฝากประจำ
สภาพดังกล่าวทำให้สัดส่วนสินเชื่อต่อเงินฝากรวมตราสารหนี้ อยู่ที่ 90.82% ทรงตัวจากสิ้นปี 2558 ที่อยู่ระดับ 90.81% ขณะที่สัดส่วนสินทรัพย์สภาพคล่อง ต่อสินทรัพย์รวม ปรับลดลงมาที่ 19.97% จากระดับ 20.10% เมื่อสิ้นปี 2558
อย่างไรก็ตาม ศูนย์วิจัยกสิกรไทย คาดว่า สินเชื่อไตรมาสแรกปีนี้ยังถูกกระทบจากภาวะเศรษฐกิจ โดยความเชื่อมั่นในการขยายการลงทุนของลูกค้าผู้ประกอบการ รวมถึงการอุปโภคบริโภคของภาคครัวเรือนยังคงถูกกดดันจากการฟื้นตัวของเศรษฐกิจไทยที่ยังค่อยเป็นค่อยไป รวมทั้งการรอความชัดเจนในการลงทุนในโครงการขนาดใหญ่ของภาครัฐก่อนเบิกใช้สินเชื่อก้อนใหญ่